Affing

Affing is a Gmoa im Landkreis Aichach-Friedberg. Sie liegt damit im Regierungsbezirk Schwoom, trotzdem ghert de Gmoa zum boarischn Sprachraum.
Eadkund.
Geographische Log.
Da Ortsteil Affing mit Iglbach liegt an da Stootsstraß 2035 (Augschburg - Neuburg) am Affinga Bach und is rund zehn Kilometa nordestli vo Augschburg in da Nachan zum Flughafn Augschburg.
Ortstei.
Zua Gmoa Affing ghern de Ortschaftn Affing (mit Iglbach), Anwalting, Aulzhausen, Bergen, Frechholzhausn, Gebenhofn, Haunswies, Katzenthal, Miedering, Mühlhausn und Pfaffenzell.
Nachbargmoana.
De Gmoa Affing grenzt an de Nachbargmoana Augschburg, (Gersthofen), Reaing, Oaing, Höiabooch, Aichach-Griesbeckerzell, Obergriesbach und Friedberg.
Gschicht.
A Grobhiglgruppm und remische Funde deitn auf a friare Besiedlung hi. Da Ortsnam Affing kunnt auf a bayerische Grindung duach an "Affo" hiweisn. Affing is 1040 easchtmois urkundli erwähnt und war vor 1800 Sitz vo a gschlossnen Hofmark vo de Grafn vo Leyden. Sie war a Tei vom Kurfiarschtntum Bayern.
De Ritter-, Hofmarks- und Herrschoftsgschicht nennt foigende Leit: Perenhart de Affingin (1040), Ulrich vo Affingen (um 1090), seine Buama Udalschalk und Giselher (um 1126), Otto vo Affing und Burkart vo Affingen (um 1150), Eberhart vo Affingen (1350) und foigende Lehens-Besitza vo da Hofmark Affing: Engelhart vo Oberndorf (1425), sei Tochta Amalie mit Ehemo Wolfgang Woidecker (um 1470), Walter vo Gumppenberg (1506), Seifried vo Zillenhart (1552), Woidecker (bis 1621), Georg Friedrich vo Stauding (ab 1621), Johann Baptist Freiherr vo Leyden - Kurfiarschtlicha Vizekanzla z Minga (ab 1682).
De Adelsfamij vo de Freiherrn vo Gravenreuth hod anno 1816 de Hofmark Affing (und 1831 de Hofmark Obergriesbach) kafft und is seitdem Schlossherr z Affing. Da Erwerba, Karl Ernst vo Gravenreuth wor Diplomat und hod ois Generalkommissär des kurz vorher an Bayern kemmane Schwobm vawoit.
Im Zug vo de Vawoitungsreforma in Bayern is mit dem Gmoaedikt vo 1818 de heitige Gmoa Affing entstandn.
Politik.
Buagamoasta is seit 2002 Rudi Fuchs (seit 2006 CSU, vormois CWG-BB / FBG), da vorherige Gschäftsführa da Gmoa. Im März 2008 is Fuchs fia a zwoate Amtszeit wiedagwejd worn.
Buagamoasta seit 1978: Johann Matzka, Helmut Tränkl, Rudi Fuchs
Buagamoasta sei Okt. 2015: Markus Winklhofer, CBV (Christliche Bürgervereinigung Affing)
Woppm.
De Blasoniarung hoaßt: In Blau a aus am suiban Fejsn viarawochsands suibans Oaherndl. Des Gmoawoppm entspricht im Woppm vo da Gravenreutha Famij.
Städtepartnerschaft.
Duach de Errichtung vom „Deutsch-Polnischen Vasehnungskreiz“ in Aulzhausen san scho 1993 Kontakte zua polnischen Kreisstod Łobez (deutsch "Labes") aufgnumma worn. - Unabhängig davo is 1993 aa in Lobez a „Deutsch-Polnische Gedenkstätte“ errichtet worn. - Seit 1997 gibts a offizielle Städte- bzw. Gmoapartnerschaft, de u. a. vom Affinger „Partnerschaftskomitee Lobez e.V.“ pflegt werd. 2007 feiertn de zwoa Gmoana ihr zehnjaarigs Partnerschaftsjubiläum.
Ekonomie und Infrastruktur.
Wiatschoft.
Es hod 1998 im Bereich vo da Land- und Forstwiatschoft 40, im Produzierenden Gewerbe 367 und im Bereich Handel und Vakeah 199 sozialvasicherungspflichtig Bschäftigte am Arbatsort gem. In sunstige Wiatschoftsbereiche warn 121 am Arbatsort Leit sozialvasicherungspflichtig beschäftigt. Beschäftigte am Wohnort warns insgesamt 1735. Im vaorbatenden Gwerbe (und aa Bergbau und Gewinnung vo Stoana und Erdn) hots 5 Betriebe, auf'm Bau 12 Betriebe gem. Zuadem bestengan im Joar 1999 129 Bauanhöf mit a landwiatschoftlich gnutzten Flächn vo 3014 ha. Davo warn 2262 ha Ackaflächn und 745 ha Wiesn. 496 Betriebe warn am 1. Jenna 2007 gemeldet. Den greßten Anteil stelln Unternehma aus'm Bereich Handel (27,82%) und aa Handwerk (17,34%).
Vakeah.
Sidle vo da Gmoa Affing valafft de Bundesautoboh 8 (A8), im Westn de Bundesstraß 2, im Ostn de Bundesstraß 300. Im Gmoatei Mühlhausen liegt da Flughafn vo Augschburg. A Umgehungsstraß nerdli vo Anwalting und Gebenhofen werd gengwärti vom Stootlichen Straßnbauamt Augschburg plant.